Broj: 711-I-1982-P-399-18/19-07-11

Zagreb, 30. listopada 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa dužnosnice Marice Jančić, općinske načelnice Općine Marija Gorica**,na 67. sjednici, održanoj 30. listopada 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnice Marice Jančić, općinske načelnice Općine Marija Gorica, u vezi pokroviteljstva manifestacije Prvi pljesak od strane Turističke zajednice „Savsko-sutlanska dolina i brigi“ neće se pokrenuti, s obzirom da Povjerenstvo iz prikupljenih podataka i dokumentacije, povodom prijave zaprimljene 22. studenog 2018.g., nije utvrdilo postojanje okolnosti koje bi upućivale na moguću povredu odredbi ZSSI-a počinjenu od strane prijavljene dužnosnice.**

Obrazloženje

Protiv dužnosnice Marice Jančić, općinske načelnice Općine Marija Gorica, podnesena je dana 22. studenog 2018.g. neanonimna prijava koja je u knjizi ulazne pošte Povjerenstva zaprimljena pod brojem 711-U-3343-P-399/18-01-2, a povodom koje je otvoren predmet pod brojem: P-399/18.

U predmetnoj prijavi se navodi kako je na inicijativu Općine Brdovec pokrenut proces osnivanja Turističke zajednice "Savsko sutlanski doline i brigi" te je na 14.sjednici Općinskog vijeća Općine Marija Gorica dana 28. listopada 2010.g. prihvaćen prijedlog o osnivanju navedene TZ-e. TZ bi sačinjavale tri susjedne Općine: Brdovec, Marija Gorica i Dubravica, koje bi razmjerno broju stanovnika financirale istu.

U prijavi se dalje navodi kako je dužnosnica Marica Jančić kao načelnica Općine Marija Gorica prihvatila dužnost predsjednice TZ-e, koja je u aktualno vrijeme bila načelnica Općine i Predsjednica TZ-e. Općina Marija Gorica sufinancirala je i još uvijek financira TZ-u. U restoranu Ladanjski raj u vlasništvu supruga načelnice organizirana je tradicionalna godišnja manifestacija Prvi pljesak Marije Gorice. TZ-a "Savsko sutlanski doline i brigi" je glavni pokrovitelj iste.

Člankom 3. stavkom 1. podstavkom 43. ZSSI-a propisano je da su općinski načelnici dužnosnici u smislu navedenog Zakona. Uvidom u Registar dužnosnika utvrđeno je da Marica Jančić obnaša dužnost općinske načelnice Općine Marija Gorica u aktualnom mandatu od 26. svibnja 2017.g. te da je istu dužnost obnašala i u mandatu 2013. – 2017. Stoga je i Marica Jančić, povodom obnašanja navedene dužnosti, obvezna postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Člankom 39. stavkom 4. ZSSI-a propisano je da se podnositelju prijave jamči zaštita anonimnosti.

Povjerenstvo je povodom navoda u zaprimljenoj prijavi pribavilo relevantne podatke i dokumentaciju u svrhu stjecanja vlastitih saznanja o postojanju ili nepostojanju okolnosti koje bi ukazivale na moguću povredu odredbi ZSSI-a počinjenu od strane dužnosnika.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 7. ZSSI-a propisana su zabranjena djelovanja dužnosnika, dok su člankom 5. propisana načela koja su dužnosnici dužni poštivati u obnašanju javnih dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 4. stavkom 2. ZSSI-a propisano je da je član obitelji dužnosnika u smislu navedenog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. navedenog članka propisano je da su povezane osobe u smislu navedenog Zakona članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Uvidom u Statut Turističke zajednice „Savsko sutlanska dolina i brigi“ utvrđeno je kako je navedena Turistička zajednica (dalje: Zajednica) osnovana kao pravna osoba čije su članice pravne i fizičke osobe u djelatnostima ugostiteljstva i turizma, te pravne i fizičke osobe neposredno povezane s tim djelatnostima na području općina Brdovec, Marija Gorica i Dubravica. Člankom 7. Statuta propisano je da Zajednicom upravljaju njezini članovi. Tijela Zajednice su: Skupština, Turističko vijeće, Nadzorni odbor i predsjednik Zajednice.

Skupština Zajednice je najviše tijelo upravljanja u Zajednici. Skupštinu Zajednice čine predstavnici fizičkih osoba članova Zajednice i predstavnici pravnih osoba članova Zajednice s područja općina Brdovec, Marija Gorica i Dubravica. Skupština Zajednice donosi Statut Zajednice, donosi Poslovnik o radu Skupštine, donosi odluku o osnivanju, ustroju te pravima i dužnostima Turističkog društva, bira i razrješava članove Turističkog vijeća, bira i razrješava članove Nadzornog odbora, donosi godišnji program rada, financijski plan i godišnje financijsko izvješće Zajednice i Turističkog društva te obavlja druge poslove propisane Statutom. Skupština Zajednice odlučuje na sjednicama.

Izvršno tijelo Skupštine Zajednice je Turističko vijeće, koje je odgovorno Skupštini Zajednice. Turističko vijeće Zajednice provodi odluke i zaključke Skupštine Zajednice, predlaže Skupštini osnovne smjernice, godišnji program rada i financijski plan Zajednice, te godišnje financijsko izvješće, podnosi Skupštini izvješće o svom radu najmanje jednom godišnje, upravlja imovinom Zajednice, sukladno zakonu i Statutu te sukladno programu rada i financijskom planu, imenuje i razrješava direktora Turističkog ureda i voditelja podružnice nakon provedenog javnog natječaja te obavlja druge poslove propisane Statutom. Turističko vijeće Zajednice ima predsjednika i osam članova koje bira skupština Zajednice iz redova članova Zajednice. Predsjednik Zajednice je predsjednik Turističkog vijeća. Mandat članova Turističkog vijeća traje četiri godine.

Nadzorni odbor je nadzorno tijelo Zajednice. Nadzorni odbor ima tri člana, a čine ga članovi koje bira Skupština Zajednice iz redova svih članova Zajednice i član kojeg delegira Turističko vijeće Turističke zajednice Županije.

Člankom 36. Statuta propisano je da Zajednica ima predsjednika Zajednice koji predstavlja Zajednicu. Dužnost predsjednika Zajednice obnaša jedan od općinskih načelnika Općina Brdovec, Dubravica i Marija Gorica, sukladno Sporazumu o izboru predsjednika Turističke zajednice „SAVSKO-SUTLANSKA DOLINA I BRIGI”. Predsjednik je ujedno predsjednik Skupštine Zajednice i predsjednik Turističkog vijeća.

Radi obavljanja stručnih i administrativnih poslova Zajednice osniva se Turistički ured. Turistički ured Zajednice ima direktora kojeg, na temelju javnog natječaja, imenuje Turističko vijeće.

Člankom 40. Statuta propisano je da Zajednicu predstavlja predsjednik Zajednice, a zastupa direktor Turističkog ureda.

Nadalje, uvidom u službene internetske stranice Općine Marija Gorica utvrđeno je da se pod rubrikom Društvene djelatnosti/događanja navodi, između ostalog, i manifestacija Prvi pljesak. U objavi od 13. lipnja 2018.g. navodi se da je to glazbena manifestacija mladih pjevača amatera koja se već tradicionalno održava u ugostiteljskom objektu i izletištu "Ladanjski Raj", u nekoliko uzastopnih vikenda uglavnom u zimskom periodu godine. Mlade pjevače prati kvalitetni glazbeni orkestar u živo, uz prisutnost stručnog žirija i budne višebrojne publike, tako da na finalnu večer mogu doći samo oni najkvalitetniji. U objavi se dalje navodi kako ta glazbena manifestacija poprima i sve veći kulturni značaj, jer se na poziv organizatora odaziva veliki broj mladih talenata iz šireg područja lijepe naše. "Prvi pljesak" u Ladanjskom Raju je vrlo dobro i medijski popraćen. Od lokalnih novinara "Prigorski kaj" i "Zaprešićki radio", pa sve do HTV-a. Organizatori "Prvog pljeska" su obitelj Jančić, kao i kuće domaćih uz sponzorstvo turističke zajednice grada Zaprešića.

Na traženje Povjerenstva, TZ „Savsko-sutlanska dolina i brigi“ je dana 16. siječnja 2019.g. dostavila očitovanje u kojem se navodi kako je navedena Turistička zajednica bila pokrovitelj manifestacije Prvi pljesak po odluci Turističkog vijeća Zajednice u iznosu od 3.000,00 kn, a organizator manifestacije bio je restoran Ladanjski raj. Predsjednica zajednice u to vrijeme je bila Marija Jančić, a kod odlučivanja o dodjeli sredstava nije imala ulogu jer se izuzimala iz odlučivanja. U prilogu očitovanja dostavljana je slijedeća dokumentacija: Odluka o izuzeću predsjednice Turističkog vijeća Marije Jančić u postupku davanja financijske potpore manifestaciji „Prvi pljesak Marije Gorici“ od 2. ožujka 2011.g., Odluka o isplati donacije manifestaciji od 23. siječnja 2012.g., Odluka o dodjeli donacije manifestaciji od 12. listopada 2011.g., Sporazum o izboru predsjednika Turističke zajednice „Savsko sutlanska dolina i brigi“ od 7. prosinca 2010.g., Sporazum o zajedničkoj suradnji za osnivanje turističke zajednice od 25. studenog 2010.g., Odluka o izboru članova Turističkog vijeća TZ „Savsko-sutlanska dolina i brigi“ od 18. siječnja 2011.g., Statut Zajednice, Odluka o izboru članova Turističkog vijeća Zajednice od 18. siječnja 2011.g., Odluka o donošenju Poslovnika Zajednice od 18. siječnja 2011.g., Odluka o izboru članova Nadzornog odbora Zajednice od 18. siječnja 2011.g. te Odluka o izboru predstavnika u Skupštini zajednice od 18. siječnja 2011.g.

Uvidom u gore dostavljenu dokumentaciju utvrđeno je kako su Općine Brdovec, Marija Gorica i Dubravica u studenom 2010.g. sklopili sporazum o zajedničkoj suradnji za osnivanje turističke zajednice za potrebe turizma te su prihvatile zajedničku izradu i sufinanciranje izrade i provođenje programa razvoja turizma na području Općine Brdovec, Marija Gorica i Dubravica. Turistička zajednica osnovana je radi poticanja i iniciranja razvoja i unaprjeđivanja postojećeg turističkog proizvoda te iniciranja razvoja novih turističkih proizvoda područja za koje su osnovane. Navedene Općine su također sporazumno u prosincu 2010.g. izabrale Maricu Jančić za predsjednicu Turističke zajednice.

Dana 12. listopada 2011.g. Turističko vijeće TZ „Savsko-sutlanska dolina i brigi“ donijelo je odluku o dodjeli donacije manifestaciji Prvi pljesak Marije Gorice u iznosu od 3.000,00 kn. Navedenu odluku potpisao je direktor Turističkog ureda Zajednice Stjepan Esih. Slijedom navedene odluke dana 23. siječnja 2012.g. direktor Turističkog ureda TZ donio je odluku o isplati navedene donacije.

Dužnosnica Marica Jančić je u svojstvu predsjednice Turističkog vijeća zajednice dana 2. ožujka 2011.g. donijela odluku o izuzeću kojom se izuzela od svih financijskih i nefinancijskih radnji i odluka vezano uz manifestaciju Prvi pljesak Marije Gorice, koja se održava u obiteljskom restoranu Ladanjski raj u vlasništvu njezine obitelji. U obrazloženju odluke dužnosnica navodi kako se ova odluka donosi u vezi s člankom 4. ZSSI-a s ciljem izbjegavanja sukoba interesa. Člankom 3. navedene Odluke za provođenje bilo kakvih možebitnih odluka Turističkog vijeća u odnosu na manifestaciju Prvi pljesak zadužuje se direktor Turističkog ureda.

Na dodatno traženje Povjerenstvu je dostavljen i zapisnik sa 5. sjednice Turističkog vijeća Zajednice iz kojeg je razvidno kako je Turističko vijeće pod točkom 2. odlučivalo o održavanju manifestacija i projekata Turističke zajednice, koje je nazočnima iznio direktor TZ Stjepan Esih. Sve potpore manifestacijama i projektima prihvaćeni su jednoglasno, uz napomenu kako se predsjednica Zajednice Marica Jančić izuzela od glasovanja po manifestaciji Prvi pljesak.

Slijedom navedenog, Povjerenstvo je utvrdilo kako dužnosnica Marica Jančić kao općinska načelnica Općine Marija Gorica obnaša i funkciju predsjednice Turističke zajednice „Savsko-sutlanska dolina i brigi“, na temelju Sporazuma kojim su Općine Brdovec, Dubravica i Marija Gorica osnovale zajedničku Turističku zajednicu radi promicanja turizma na njihovom području. U prijavi se navodi okolnost davanja financijske potpore manifestaciji koja se tradicionalno održava u ugostiteljskom objektu u vlasništvu člana obitelji dužnosnice. U takvoj situaciji, dužnosnica je s jedne strane, kao predsjednica Zajednice, dužna promicati interese Turističke zajednice, odnosno Općine Marija Gorica kao jedne od osnivača navedene Zajednice, tj. sudjelovati, kao članica Turističkog vijeća, u donošenju i provođenju odluka zajednice. S druge strane manifestacija koju Zajednica sufinancira održava se u ugostiteljskom objektu člana obitelji dužnosnice, odnosno osobe interesno povezane s dužnosnicom. Budući se odluka o sufinanciranju takve manifestacije neizravno odnosi i na članove obitelji dužnosnice, nepristranost dužnosnice time bi mogla biti dovedena u pitanje pa se od dužnosnice traži primjereno postupanje u takvoj situaciji.

U vezi predmetne okolnosti Povjerenstvo je utvrdilo kako je dužnosnica Marica Jančić pravodobno prepoznala takvu situaciju te je ispravno postupila izuzevši se od donošenja i provođenja odluke koja se u ovom konkretnom slučaju neizravno odnosi i na člana njezine obitelji, kao vlasnika ugostiteljskog objekta u kojem se održava glazbena manifestacija koja je financijski potpomognuta od Turističke zajednice kojom predsjedava.

Slijedom navedenog, Povjerenstvo nije utvrdilo postojanje okolnosti koje bi upućivale na moguću povredu odredbi ZSSI-a počinjenu od strane prijavljene dužnosnice te je odlučilo kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Marica Jančić, elektronička dostava
2. Objava na internetskoj stranici Povjerenstva
3. Pismohrana